Bergstjern

Bergstjern er lite tjern ved gården Berg (gnr. 103) i Haugsbygd, cirka 5,5 km øst for Hønefoss sentrum og i Ringerike kommune i Viken. Tjernet, som nok er oppkalt etter gården, ligger et lite stykke opp langs Ringkollveien fra veikrysset ved Klækken Hotell, og tvers over veien for avkjøringen til Hemskogveien mot nord, og akkurat over den første kollen i landskapet på vei opp mot det populære friluftsområdet ved Ringkollen oppe på Krokskogen.

Bergstjern er registrert som en viktig naturtype, en rik kulturlandskapssjø. Naturtypen knyttes til ferskvann og våtmark. Bergstjern har flere registrerte sårbare arter. I senere år har tilveksten av lauvtrær langs bredden tatt seg kraftig opp og gjort tjernet mindre tilgjengelig. Tilbake på siste halvdel av 1900-tallet ble det badet i tjernet.

Tjernet får tilsig fra områdene vest for Mosatjern på Ringkollen, som ligger et lite stykke nord for Store Røstjern, men ingen bekker har direkte utløp der. Drenering ut fra tjernet skjer imidlertid bare av betydning ved høyt tilsig og økt vannstand. Da dreneres overskuddsvannet først rett sørover til en ørliten dam like nedenfor Bergstjern, og så videre derfra sørvestover via Tjernsbekken gjennom kulturlandskapet til denne munner ut i Holtbekken.

Se også 
 Båntjern

Referanser 

Innsjøer i Ringerike
Norderhovs geografi